એકદમ ઝક્કાસ વાત છે આ ફિલ્મની હિરોઇન. આમ તો તે હીરોની નહીં બલ્કે કોઈનીયે ડ્રીમ-ગર્લ ન હોય એવી ઓવરસાઇઝ છોકરી છે. એવી છોકરી જે નાનપણથી પોતાના માટે જાડી, મોટી ભેંસ જેવાં વિશેષણો સાંભળીને મોટી થઈ હોય; પરંતુ હૈયે ટાઢક વળે એવી વાત એ છે કે આ હિરોઇન પોતાના સ્થૂળ કદ માટે જરાય ભોંઠપ નથી અનુભવતી. પરાણે પાતળી થવાના વ્યર્થ પ્રયત્નો નથી કરતી. સીધી વાત છે, હું જેવી છું એવી સ્વીકારો. તે ભણેલી-ગણેલી છે, સ્વાભિમાની છે, ખોટું જરાય સાંખી નથી લેતી અને એક તબક્કે પોતાને અપમાનિત કરનારા પોતાના પતિનેય સૌની સામે લાફો મારી દેતાં નથી અચકાતી. તેને ખબર છે કે પતિ પોતાને પસંદ નથી કરતો, એમ છતાં તે લગ્નની ગાડી પાટે ચડાવવાના પ્રામાણિક પ્રયાસો કર્યે રાખે છે. સાસરિયાં તેને ટોણા માર્યે રાખતાં હોવા છતાં તે ટીવીમાંથી રેસિપી જોઈને સૌને બનાવીને ખવડાવવાના પ્રયત્ન પણ કરતી રહે છે. આ બધા જ શેડ્સ નવોદિત અભિનેત્રી ભૂમિ પેડણેકરે ગજબનાક આત્મવિશ્વાસથી અને પૂરી પ્રામાણિકતાથી ભજવી જાણ્યા છે. ભારતીય સિનેમાને આવી - પોતાના શરીરથી, ગ્લૅમરથી નહીં - બલ્કે પોતાની ટૅલન્ટથી આગળ આવતી અભિનેત્રીઓની જરૂર છે.